**Beszámoló**

*Telki fogorvosi körzet*

Tavaly május óta működő körzetben eddig hozzávetőlegesen 850 pácienst láttunk el, további 100 fő érkezett más körzetekből akut panasszal sürgősségi ellátásra. Ez a szám az iskolai fogászati szűrésen résztvevőket nem tartalmazza. Összességében elmondható, hogy a körzethez tartozók egészségügyi állapota fogászati szempontból kielégítő. Ennek következményeként főleg fogmegtartó, úgynevezett konzerváló kezelések történnek (tömés, gyökérkezelés, fogkőleszedés). Szájsebészeti beavatkozások is történtek az egyszerűbb foghúzásoktól kezdve a bonyolultabb impaktált/retineált bölcsességfog eltávolításig, beleértve az olykor esedékes arcüreg zárást is. Inkompetenciából fakadóan senkit nem kellett további szakrendelésre utalni. Tapasztalataim alapján főként az idősebb korosztály számára nagy segítség a helyi körzeti fogászat, akiknek egészségügyi okokból olykor nehézkes, lehetetlen volt messzebb utazni az ellátásért.
TB által támogatott kezelések alapellátó körzetben: fogkőleszedés, tömés, gyökérkezelés, egyszerűbb fogeltávolítás, gyermekfogászat.

Iskolai fogászati szűrés alkalmával tavaly ősszel megvizsgáltuk a felsős általános iskolásokat. Sajnos a jelenlegi vírushelyzet miatt tavasszal elmaradt az alsósok vizsgálata. Pillanatnyi állás szerint az októberben esedékes következő szűrést szintén halasztani kell a fokozódó vírushelyzet következtében. Ettől függetlenül a gyermekfogászat működik, sok szülő hordja becsülendő módon gyermekeit.

A körzet finanszírozás terén továbbra sem kielégítő. Kevesebb juttatás jár egy fogorvosi körzetnek, mint a vele azonos felnőtt háziorvosnak, holott a kiadásai többszörösére rúgnak. A fogorvosi körzet anyagköltsége, gépigénye, állandó szervizelése szinte teljesen kimeríti a bázisfinanszírozást.
Amennyiben az Önkormányzatnak lesz lehetősége pályázni valamilyen címen, örülnénk egy intraorális felvételeket készítő röntgen gépnek a meglévő panoráma röntgenberendezés mellé.

Dr. Gyuricza Béla

Telki
2020. 09. 23.